Colonia (Film)
Colonia ass en däitsch-lëtzebuergesch-franséische-brittesch Spillfilm vum Oscar-präméierte Regisseur Florian Gallenberger. Den Thriller hat seng Première den 13. September 2015 um Toronto International Film Festival a koum den 18. Februar 2016 an Däitschland eraus.

Ëm wat geet et am Film?
D'Lena, eng Stewardess, besicht am September 1973 hire Frënd Daniel, e Fotograf, zu Santiago de Chile. Beim Putsch vum Augusto Pinochet géint de Salvador Allende gëtt den Daniel verhaft an e verschwënnt an engem geheime Gefaangelager. D'Lena fënnt eraus, datt en an der Colonia Dignidad gefaange gehale gëtt, enger Sekt, déi diktatoresch vum Paul Schäfer gefouert gëtt. Hatt decidéiert, do anzetrieden, fir esou un den Daniel erunzekommen ...

Soss
De Lëtzebuerger Filmfong huet d'Produktioun vum Film mat 2.200.000 Euro ënnerstëtzt.

Eng Parti vum Film gouf am Oktober 2014 zu Lëtzebuerg, an der Géigend vun Uewermaartel an enger fréierer Leekoll gedréint. Aner Zeene goufen an de Kasematten an am Mëllerdall opgeholl. Duerno gouf zu München an zu Berlin weidergedréint, an uganks 2015 och zu Buenos Aires.

De Film war bei der 7. Editioun vum Lëtzebuerger Filmpräis an der Kategorie "Bescht Fiktiouns-Koproduktioun" nominéiert.

Um Spaweck 
Emma Watson, Daniel Bruhl to Star in Thriller Colonia

Däitsch Filmer
Lëtzebuergesch Filmer
Franséisch Filmer
Brittesch Filmer
Filmer 2015
Filmer vum Florian Gallenberger
Thrilleren (Film)